32006R1591
L 296/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1591/2006 AL CONSILIULUI
din 24 octombrie 2006
de modificare a Regulamentului (CE) nr. 51/2006 al Consiliului în ceea ce privește dispozițiile referitoare la navele implicate în activități de pescuit ilegale, nedeclarate și nereglementate în Atlanticul de Nord-Est
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în cadrul politicii comune în domeniul pescuitului (1), în special articolul 20,
având în vedere propunerea Comisiei,
întrucât:
(1)
Regulamentul (CE) nr. 51/2006 (2) stabilește pentru anul 2006 posibilitățile de pescuit și condițiile asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în apele în care sunt necesare limitări ale capturilor.
(2)
Comisia pentru pescuitul în zona de nord-est a Oceanului Atlantic (NEAFC) a emis o recomandare în februarie 2004 cu privire la navele angajate în pescuit ilegal, neraportat și nereglementat (IUU). În mai 2006 NEAFC a emis o recomandare privind modificarea dispozițiilor referitoare la pescuitul IUU, astfel încât navelor care au fost confirmate ca fiind angajate în activități de pescuit IUU să nu li se permită intrarea într-un port comunitar. Ar trebui asigurată punerea în aplicare a recomandării respective în dreptul comunitar.
(3)
Prin urmare, Regulamentul (CE) nr. 51/2006 ar trebui modificat în consecință,
ADOPTĂ PREZENTUL REGULAMENT:
Articolul 1
Punctul 13 al anexei III la Regulamentul (CE) nr. 51/2006 se înlocuiește cu următorul text:
Nave angajate în pescuit ilegal, neraportat și nereglementat în Atlanticul de Nord-Est
13.1. Comisia informează de îndată statele membre cu privire la navele care arborează pavilioane ale unor state care nu sunt părți contractante la Convenția privind viitoarea cooperare multilaterală pentru pescuit în Atlanticul de Nord-Est (convenția), care au fost observate angajându-se în activități de pescuit în zona de reglementare a convenției și care au fost plasate de Comisia pentru pescuitul în zona de nord-est a Oceanului Atlantic (NEAFC) pe o listă provizorie a navelor bănuite de subminarea recomandărilor stabilite în conformitate cu convenția. Acestor nave li se aplică următoarele măsuri:
(a)
navele care intră în porturi nu sunt autorizate să debarce sau să transbordeze și sunt inspectate de autoritățile competente. Aceste inspecții includ documentele navei, jurnalele de bord, uneltele de pescuit, captura aflată la bord și orice alte aspecte legate de activitățile navei în zona de reglementare a convenției. Informațiile privind rezultatul inspecțiilor sunt transmise de îndată Comisiei;
(b)
navele de pescuit, navele de sprijin, navele de alimentare cu combustibil, navele bază și cargoboturile care arborează pavilionul unui stat membru nu asistă în niciun fel navele și nu participă la vreo transbordare sau la operațiuni comune de pescuit cu aceste nave;
(c)
navele nu sunt aprovizionate cu provizii, combustibil sau alte servicii în porturi.
13.2. Navele plasate de Comisia pentru pescuitul în zona de nord-est a Oceanului Atlantic (NEAFC) pe lista navelor care au fost confirmate ca angajându-se în pescuit ilegal, neraportat și nereglementat (nave IUU) sunt enumerate în apendicele 4. În plus față de măsurile menționate la punctul 13.1, acestor nave li se aplică următoarele măsuri:
(a)
navelor IUU li se interzice intrarea într-un port comunitar;
(b)
navele IUU nu sunt autorizate să pescuiască în apele comunitare și se interzice navlosirea acestora;
(c)
este interzis importul de pește provenind de pe navele IUU;
(d)
statele membre refuză acordarea pavilionului lor navelor IUU și încurajează importatorii, transportatorii și alte sectoare interesate să se abțină de la a negocia și de la a transborda peștele capturat de aceste nave.
13.3. Comisia modifică lista navelor IUU pentru a fi în conformitate cu lista IUU a NEAFC de îndată ce NEAFC adoptă o listă nouă a navelor IUU.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 24 octombrie 2006.